स्कन्दपुराणम्/खण्डः ६ (नागरखण्डः)/अध्यायः २४०
॥ ब्रह्मोवाच ॥ ॥ 
हरेर्दीपस्तु मद्दीपादधिकोऽयं प्रकुर्वतः ॥ 
वैकुण्ठवास एव स्यान्ममैश्वर्यमवांछितम् ॥ १ ॥ 
॥ नारद उवाच ॥ ॥ 
दीपोऽयं विष्णुभवने मन्त्रवद्विहितो नरैः ॥ 
सदा विशेषफलदश्चातुर्मास्येऽधिकः कथम् ॥ २ ॥ ॥ 
॥ ब्रह्मोवाच ॥ ॥ 
विष्णुर्नित्याधिदैवं मे विष्णुः पूज्यः सदा मम ॥ 
विष्णुमेनं सदा ध्याये विष्णुर्मत्तः परो हि सः ॥ ३ ॥ 
स विष्णु वल्लभो दीपः सर्वदा पापहारकः ॥ 
चातुर्मास्ये विशेषेण कामनासिद्धिकारकः ॥ ४ ॥ 
विष्णुर्दीपेन संतुष्टो यथा भवति पुत्रक ॥ 
तथा यज्ञसहस्रैश्च वरं नैव प्रयच्छति ॥ ५ ॥ 
स्वल्प व्ययेन दीपस्य फलमानंतकं नृणाम् ॥ 
अनंतशयने प्राप्ते पुण्यसंख्या न विद्यते ॥ ६ ॥ 
तस्मात्सर्वात्मभावेन श्रद्धया संयुतेन च ॥ 
दीपप्रदानं कुरुते हरेः पापैर्न लिप्यते ॥ ७ ॥ 
उपचारैः षोडशकैर्यतिरूपे हरौ पुनः ॥ 
दीपप्रदाने विहिते सर्वमुद्द्योतितं जगत् ॥ ८ ॥ 
दीपादनंतरं ब्रह्मन्नन्नस्य च निवेदनम् ॥ 
त्रयोदश्या भक्तियुक्तैः कार्यं मोक्षपदस्थितैः ॥ ९ ॥ 
अमृतं संपरित्यज्य यदन्नं देवता अपि ॥ 
स्पृहयंति गृहस्थस्य गृहद्वारगताः सदा ॥ 6.240.१० ॥ 
हरौ सुप्ते विशेषेण प्रदेयः प्रत्यहं नरैः ॥ 
फलैरर्घ्यो विष्णुतुष्ट्यै तत्कालसमुदा हृतैः ॥ ११ ॥ 
तांबूलवल्लीपत्रैश्च तथा पूगफलैः शुभैः ॥ 
द्राक्षाजंब्वाम्रजफलैरक्रोडैर्दाडिमैरपि ॥ १२ ॥ 
बीजपूरफलैश्चैव दद्यादर्घ्यं सुभक्तितः ॥ 
शंखतोयं समादाय तस्योपरि फलं शुभम्॥ १३ ॥ 
मंत्रेणानेन विप्रेन्द्र केशवाय निवेदयेत् ॥ 
पुनराचमनं देयमन्नदानादनंतरम् ॥ १४ ॥ 
आर्तिक्यं च ततः कुर्यात्सर्वपापविनाशनम् ॥ 
चतुर्दश्या नमस्कुर्याद्विष्णवे यतिरूपिणे ॥ १५ ॥ 
पंचदश्या भ्रमः कार्यः सर्वदिक्षु द्विजैः सह ॥ 
सप्तसागरजै स्तोयैर्दत्तैर्यत्फलमाप्यते ॥ १६ ॥ 
तत्तोयदानाच्च हरेः प्राप्यते विष्णुवल्लभैः ॥ 
चतुर्वारभ्रमीभिश्च जगत्सर्वं चराचरम् ॥ १७ ॥ 
क्रांतं भवति विप्राग्र्य तत्तीर्थगमनादिकम् ॥ 
षोडश्या देवसायुज्यं चिन्तयेद्योगवित्तमः ॥ १८ ॥ 
आत्मनश्च हरेर्नित्यं न मूर्तिं भावयेत्तदा ॥ 
मूर्तामूर्तस्वरूप त्वाद्दृश्यो भवति योगवित् ॥ १९ ॥ 
तस्मिन्दृष्टे निवर्तेत सदसद्रूपजा क्रिया ॥ 
आत्मानं तेजसां मध्ये चिन्तयेत्सूर्यवर्चसम् ॥ 6.240.२० ॥ 
अहमेव सदा विष्णुरित्यात्मनि विचारयन् ॥ 
लभते वैष्णवं देहं जीवन्मुक्तो द्विजो भवेत् ॥ २१ ॥ 
चातुर्मास्ये विशेषेण योगयुक्तो द्विजो भवेत् ॥ 
इयं भक्तिः समादिष्टा मोक्षमार्गप्रदे हरौ ॥ २२ ॥ 
इति श्रीस्कांदे महापुराण एकाशीतिसाहस्र्यां संहितायां षष्ठे नागरखण्डे हाटकेश्वरक्षेत्रमाहात्म्ये शेषशाय्यु पाख्याने ब्रह्मनारदसंवादे चातुर्मास्यमाहात्म्ये दीपदानादिसायुज्यचिन्तनान्तभक्तिनिरूपणं नाम चत्वारिंशदुत्तरद्विशततमोऽध्यायः ॥२४०॥। ॥छ॥